章華宫用張籍韻
作者：李綱
朝代：宋

paragraphs: 楚王初建章華時，脩梁巨棟如雲垂。
諸侯共落相長鬛，示汰往往逃而歸。
當年左史箴王闕，祈招之詩爲之發。
固宜便嬖意相當，肯使俊乂居周行。
宫中門户如蓮房，錦茵繡幕春風香。
娥媌曼睩肌雪霜，侍燕承娛夜未央。
金石間作侑玉觴，兕觥不復稱公堂。
志窺九鼎輕天王，翠被豹舄垂瓊璫。
乾谿之辱豈其壽，峻宇雕牆湎于酒。